Šesťdesiatdeväťročná rodáčka z Londýna to uviedla v rozhovore pre magazín People. "Je taký zábavný, skvelý, nesmierne štedrý a ochranársky. Poznáte to, dokáže dosiahnuť to, aby sa pri ňom dievča cítilo dobre. To niektorí chlapi nevedia. Sú príťažliví, no nie je vám s nimi príjemne. S Ryanom sa však vždy cítite úžasne. Je skvelý," povedala Mirren na adresu svojho 38-ročného kolegu.
Reynoldsa preslávili snímky ako Blade: Trinity, Návrh, X-Men Origins: Wolverine alebo Pochovaný zaživa. S jeho súčasnou manželkou, herečkou Blake Lively, ktorá mu vlani v decembri porodila dcérku James, sa zoznámil počas nakrúcania spoločného filmu Green Lantern (2011). Zosobášili sa v septembri 2012 v Južnej Karolíne.
V minulosti bol zasnúbený s Alanis Morissette a v rokoch 2008 až 2011 bola jeho manželkou Scarlett Johansson.